
MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
<RepeatBlock-Dec>
1.	napominje da je operativni proračun Europskog nadzornika za zaštitu podataka (EDPS) za 2023. iznosio 22 711 559 EUR i da se u usporedbi s konačnim proračunom za 2022. operativni proračun povećao za 12 %; pozdravlja činjenicu da je 2023. stopa izvršenja odobrenih sredstava za preuzimanje obveza Europskog nadzornika za zaštitu podataka iznosila 96 %;
2.	prima na znanje povećani broj zakonodavnih savjetovanja Europskog nadzornika za zaštitu podataka, što je dovelo do 82 službena zakonodavna savjetovanja, 54 mišljenja i 26 službenih primjedbi; cijeni doprinos Europskog nadzornika za zaštitu podataka zakonodavnom radu, među ostalim u suradnji s Europskim odborom za zaštitu podataka; ističe snažniju ulogu Europskog nadzornika za zaštitu podataka u nekoliko novih zakonodavnih akata, uključujući Akt o umjetnoj inteligenciji, na temelju kojih Europski nadzornik za zaštitu podataka postaje nadležno tijelo za institucije, agencije, urede i tijela Unije, pri čemu mu se dodjeljuju dodatne zadaće; naglašava da su za te dodatne odgovornosti koje su delegirali suzakonodavci potrebni odgovarajući resursi kako bi se osiguralo da Europski nadzornik za zaštitu podataka može djelotvorno ispunjavati svoje obveze;
3.	naglašava ulogu Europskog nadzornika za zaštitu podataka u nadzoru obrade osobnih podataka u institucijama, tijelima, uredima i agencijama Unije; sa zabrinutošću prima na znanje trajanje postupaka pred Europskim nadzornikom za zaštitu podataka, s obzirom na to da Europski nadzornik za zaštitu podataka 2023. nije zaključio niti jednu istragu, ali se 2023. broj obavijesti podnesenih nakon 72 sata znatno smanjio u odnosu na prethodnu godinu;
4.	pozdravlja napore koje EDPS-a ulaže u osiguravanje da vanjski izvođači ispunjavaju standarde koji se očekuju od svih institucija, tijela, ureda i agencija Unije, posebno s obzirom na to da se EDPS prethodno koristio vanjskim poduzećima koja, prema popisu Sveučilišta Yale, i dalje posluju u Rusiji; cijeni što se EDPS za praćenje svoje uspješnosti koristi ključnim pokazateljima uspješnosti s obzirom na glavne ciljeve utvrđene u strategiji EDPS-a, čime se doprinosi osiguravanju prilagodljivosti aktivnostima kada je to potrebno i većoj djelotvornosti pri upotrebi resursa;
5.	izražava zabrinutost zbog znatnog povećanja troškova službenih putovanja osoblja EDPS-a, s 28 789 EUR u 2021. i 176 903 EUR u 2022. na 284 580 EUR u 2023.; poziva Europskog nadzornika za zaštitu podataka da procijeni koriste li se resursi koji se troše na službena putovanja na odgovarajući i djelotvoran način; napominje da je Europski nadzornik za zaštitu podataka prestao objavljivati broj službenih putovanja koje su financirali organizatori, kao i informacije o tome koji je odjel ili sektor sudjelovao u kojem službenom putovanju, čime se smanjila transparentnost u pogledu troškova službenih putovanja; poziva Europskog nadzornika za zaštitu podataka da ponovno uvede tu praksu.

